सलमान के अवैध हथियार मामले में निचली अदालतों के फैसले
सलमान के अवैध हथियार मामले में निचली अदालतों के फैसले के खिलाफ सरकार ने दायर की अपील
लीगल रिपोर्टर | जोधपुर
सलमानखान की मुसीबतें फिर बढ़ सकती हैं। हाल में अवैध हथियारों के मामले में सीजेएम कोर्ट से बरी किए जाने के फैसले के खिलाफ सरकार की ओर से लोक अभियोजक पोकरराम विश्नोई ने जिला एवं सेशन न्यायालय में अपील पेश की है। जिला एवं सेशन न्यायाधीश जोधपुर ग्रामीण भगवानदास अग्रवाल ने अपील को सुनवाई के लिए स्वीकार कर सलमान खान को नोटिस जारी करते हुए सुनवाई की तारीख 21 अप्रैल मुकर्रर की है। मुख्य न्यायिक मजिस्ट्रेट (जोधपुर जिला) दलपतसिंह राजपुरोहित ने 18 जनवरी 2017 को सलमान खान की मौजूदगी में फैसला सुनाते हुए कहा था कि उन पर लगाए गए आरोप साबित नहीं हो पाए हैं, इसलिए दोषमुक्त किया जाता है।
गौरतलब है कि वर्ष 1998 में जोधपुर में फिल्म हम साथ-साथ हैं की शूटिंग के दौरान सलमान खान पर तीन अलग-अलग स्थानों पर हिरण शिकार करने के आरोप लगे थे, गिरफ्तारी भी हुई। इस दौरान ही अवैध हथियारों का मामला भी दर्ज हुआ था। पुलिस ने सलमान के कमरे से 22 सितंबर 1998 को रिवॉल्वर .32 और .22 बोर राइफल बरामद की। इनके लाइसेंस की अवधि समाप्त हो चुकी थी।
hin_Deva hin_Deva bho_Deva hin_Deva hin_Deva